ሚኒስቴሩ ውጤታማ የዲፕሎማሲ ሥራዎችን ማከናወኑን ገለፀ
አዲስ አበባ፡- የውጭ ጉዳይ ሚኒስቴር በ2011 የበጀት ዓመት አፈፃፀሙ በልዩ ልዩ የውጭ ጉዳይ መስኮች ውጤታማ የዲፕሎማሲ ሥራዎችን ማከናወኑን ገለፀ፡፡ ሚኒስቴሩ ትናንት በሂልተን ሆቴል ባዘጋጀው የመስሪያ ቤቱ የሥራ ኃላፊዎችና የሚሲዮን መሪዎች ዓመታዊ ስብሰባ መክፈቻ ላይ ተገኝተው ንግግር ያደረጉት የውጭ ጉዳይ ሚኒስትር ዴኤታ ወይዘሮ ሂሩት ዘመነ፣ በበጀት ዓመቱ በተለይ ለአፍሪካ ቀንድ ሰላምና መረጋጋት፣ በጎረቤት አገራት መካከል ትብብርና መተማመን መፍጠር ላይ ያተኮሩ እቅዶች ተፈፀሚ መሆናቸውን ገልፀዋል፡፡ ልዩ ትኩረት ከተሰጣቸው ሀገራት ጋርም ስትራቴጂያዊ አጋርነትን በማጠናከርና አስፈላጊ በሆኑ ሀገራት የውክልና አድማስን በማስፋት ሀገሪቱ እያከናወነች ለምትገኘው የልማት፣ ፖለቲካ፣ ዴሞክራሲ ግንባታ እና የሰብዓዊ መብት ጥበቃ ድጋፍ ማድረግ የሚያስችሉ ዘርፈ ብዙ እንቅስቃሴዎች በመደረጋቸው ውጤታማ የዲፕሎማሲ ሥራ መስራት እንዳስቻ ጠቁመዋል፡፡ በበጀት ዓመቱ በተደረገው የዲፕሎማሲ እንቅስቃሴ የዓለምን ትኩረት የሳቡ ውጤቶች የተገኙ መሆናቸውን የጠቀሱት ሚኒስትር ዴኤታዋ፤ ከሌሎች ጊዜያት በተለየ መልኩ በበጀት ዓመቱ አጋማሽ ከጠቅላይ ሚኒስትሩ ጋር በመገናኘት የሥራ መመሪያ መቀበል መቻሉንም ገልፀዋል፡፡ በተጨማሪም የአፍሪካን ውህደት ለማፋጠን በሚከናወኑ ፕሮጀክቶች ታሪካዊ አስተዋፅኦዎችን በጠበቀ መልኩ በአፍሪካ ነፃ የንግድ ቀጣና መስራች አባል የተሆነበትና በአውሮፓ፣ አሜሪካና ኤዢያ ትልልቅ ጉብኝቶች የተካሄደበት ዓመት መሆኑንም አውስተዋል፡፡ ከባለ ብዙ ወገን መድረኮች ግንኙነት አንፃርም በርካታ ሥራዎች መከናወናቸውን ሚኒስትር ዴኤታዋ ገልፀው፤ በክፍለ አህጉራዊ፣ አህጉራዊና ዓለም አቀፍ መድረኮች የኢትዮጵያ የውጭ ግንኙነት አቅጣጫዎችና ብሄራዊ ጥቅሞች ተቀባይነትና ድጋፍ እንዲያገኙ ሁሉን አቀፍ ጥረቶች መደረጋቸውንም አመልክተዋል፡፡ ከዚህ አኳያም ኢትዮጵያ የፀጥታው ምክር ቤት አባልነቷን በብቃት በመወጣት ለተተኪው የአፍሪካ ሀገር ማስረከቧን ገልፀዋል፡፡ ከለውጡ ወዲህ ትኩረት የተሰጣቸውን ሪፎርም ከግምት ውስጥ በማስገባት በቢዝነስና ኢኮኖሚ ዲፕሎማሲ አማካኝነት የውጭ ቀጥተኛ ኢንቨስትመንት ፍሰት ከማሳደግ አንስቶ የሀገር ውስጥ ካፒታልን፣ ቴክኖሎጂና መሰረተ ልማትን፣ የውጪ ምርቶች ሽያጭ እንዲሁም ቱሪዝምንና የፋይናንስ ምንጮችን የሚያሳድጉ ተግባራት መከናወናቸውንም ወይዘሮ ሂሩት አብራርተዋል፡፡ የካፒታል አቅም ጉድለቶችን በመሸፈን የኢትዮጵያን ኢንቨስትመንት፣ የንግድና የሥራ አጥነት ክፍተቶችን መሙላት የሚችሉ የውጭ ቀጥተኛ ኢንቨስትመንቶች ወደሥራ እንዲገቡ በማድረግ ረገድ ያላሰለሱ ድጋፎች መደረጋቸውንና ሌሎችም ተግባራት መከናወናቸውን ሚኒስትር ዴኤታዋ ወይዘሮ ሂሩት አስታውቀዋል፡፡ የውጭ ጉዳይ ሚኒስቴር የሥራ ኃላፊዎችና የሚሲዮን መሪዎች ዓመታዊ ስብሰባ ትናንት የጀመረ ሲሆን፣ ዛሬን ጨምሮ ለአራት ቀናት የሚዘልቅ ሲሆን፣ ‹‹ተቋማዊ ለውጥ ለላቀ ዲፕሎማሲ›› በሚል መሪ ሐሳብ እንደሚካሄድ ታውቋል፡፡ ሚኒስቴር መስሪያ ቤቱ የለውጡ አካል እንደመሆኑ መጠንና ከተጣለበት አገራዊ ተልእኮ አኳያ ኃላፊነቱን በተሻለ አፈፃፀም ሊወጣ በሚችልበት አግባብ ዙሪያ ያተኮረ ጥልቅ ምክክርና ውይይት ያደርጋል ተብሎ ይጠበቃል፡፡አዲስ
ዘመን ነሃሴ 28/2011አስናቀ ፀጋዬ 